和周提刑樂歲詩
作者：饒節
朝代：宋

paragraphs: 老農終歲忙，濯足不及骭。
豈無相勞苦，穡事苦縈絆。
邇來鄰酒熟，隔戶聞呼喚。
客至便爲約，此飲期達旦。
乃翁起行酌，瓦缶恣瀰漫。
一引未置之，捋肘發屢歎。
嘗記秋來雨，似稱春餘旱。
旱憂牟麥焦，雨懼禾黍爛。
而今雨旱解，萬事皆畢幹。
儻非值時和，未易了炊爨。
似聞使者賢，云似周十亂。
語竟復滿引，抵掌笑秦漢。